મમ્મીઓ હંમેશા આપણે ત્યાં ટેકન ફોર ગ્રાન્ટેડ લેવાતી આવી છે. સંઘર્ષને લીધે અમુક આધુનિકતાથી દૂર હોય તો સંતાનો એને 'દેશી' માની ખીજવે, પતિ તો ક્યારેક હાથ પણ ઉપાડી ધોંસ જમાવે, કુટુંબ જાતભાતના સ્ટીકર્સ લગાવી એનું લેબલિંગ કરે. બધા એના પર રાડારાડ કરે, કારણ કે એ સામો પ્રતિકાર કરી ના શકે એવી સેફટી ફીલ થતી હોય, એના પર શબ્દોથી છણકાના પ્રહારો કરવામાં! અને મમ્મીઓ પાસે બે જ ઓપ્શન હોય છે. સંતાન દુઃખી ના થાય માટે સંવેદનાઓમાં ઈજા થઈ હોય તો ય આવી વાતોથી પરાણે ટેવાઈ જઈ એને હસી કાઢવાની કે ક્યારેક કદર ઝંખતા પણ વ્યક્ત ના કરતા હૈયાનાં ભારને હળવો કરવા થોડુંક રડી લેવાનું! ને આપણે ય કેવા? મમ્મીઓ સામે ગુસ્સો તો કરી શકાય છે, પણ એની સામે વ્હાલની વાતો કરવામાં શરમ આવે છે!